《春游次韵》
元代·杨翮

白日谅难羁，流光遽侵寻。
春风万余里，触景愁我心。
出门将何之，高步凌岖嵚。
累累丘冢间，古木殊阴森。
昔贤日已远，朱瑟尚遗音。
千秋百岁后，有酒不可斟。
伤哉雍门语，感之泪沾襟。
荣名安足羡，行乐须在今。
夙兴听鸿雁，嗷嗷尚哀吟。

作者简介：元上元人，字文举。杨刚中子。承其家学。工古文。初为江浙行省掾，历江浙儒学提举，迁太常博士。有《佩玉斋类稿》。